
ALEXANDRU BORZA - întemeietorul geobotanicii în România, s-a născut la Alba Iulia, la 21 mai 1887 şi a murit la 3 septembrie 1971, la Cluj


Tatăl său, Ignat Borza, era subofiţer în armata austro-ungară. Părinții săi Valeria şi Ignat Borza, erau originari din satul Berchiș jud. Cluj, sat căruia i s-a dat numele de Borzești, în cinstea familiei Borza. Mai târziu, părinții s-au mutat definitiv la Turda .


Alexandru Borza urmează Liceul Romano-Catolic din Alba Iulia, teologia la Seminarul Teologic Greco-Catolic din Blaj şi biologia la Facultatea de Ştiinţe din Budapesta 1908-1911, apoi doctoratul la Budapesta  în anul 1913. 


Reîntors în Blaj, a fost numit profesor de ştiinţe la Liceul din Blaj, până în anul 1919. La sfârşitul primului război mondial, după desfiinţarea Universităţii austro-ungare Francisc Iosif şi după crearea la 12 mai 1919 a Universităţii româneşti a Daciei Superioare, marii savanţi Onisifor Ghibu şi Sextil Puşcariu i-au făcut oferta de a deveni profesor de botanică. Alexandru Borza a acceptat şi s-a mutat la Cluj.


 Din anul 1923, el a întemeiat la Cluj Institutul Botanic, pe vremea aceea unul dintre cele mai performante din Europa, Grădina Botanică, ce poartă în prezent numele Alexandru Borza,  precum şi Muzeul Botanic.


La inițiativa lui Alexandru Borza a fost înființat Parcul Național Retezat, primul parc național românesc, făcând eforturi imense pentru a crea cea mai mare arie protejată din România şi s-a zbătut pentru a-i convinge pe politicienii vremii să acorde protecţie legală acestei arii, asigurând păstrarea Retezatului în cadrul său actual. Dragostea lui pentru natură, l-a determinat să se implice şi în organizarea mişcării de cercetaşi din România. Tot el a creat şi un dicţionar etnobotanic, primul de mari dimensiuni din limba română care cuprinde descrierea sumară a 11.000 de specii de plante. 


Alexandru Borza a organizat primul Congres al Naturaliștilor din România  în 1931 și a fost președinte al Comisiei Monumentelor Naturii (1938). De asemenea, a inițiat o lege pentru ocrotirea naturii, votată în 1930 de către Parlamentul României.


În 1958, a fost invitat de Academia de Științe a R. P. Chineze, unde a fost omagiat ca „cel mai vechi cercetător european în viață,  al florei chineze”  - oamenii de știință chinezi cunoșteau lucrarea sa Plantae novae Limprichtinae in Ynnam collectae din 1914.


În anul 1954, Alexandru Borza a căpătat o recunoaştere internaţională deosebită şi a fost ales preşedinte al Congresului Internaţional de Botanică din Paris.


Om de mare cultură, Alexandru Borza s-a ocupat de arheologie și istorie, studiindu-le cu pasiune. Patrimoniul cultural românesc îi datorează, între altele, identificarea unor manuscrise de mare importanță ale lui Gheorghe Șincai, reprezentant de seamă al Școlii Ardelene.


Pe de altă parte, Alexandru Borza a fost un făuritor al istoriei, situându-se în rândul cărturarilor ardeleni care, la 1 Decembrie 1918, au participat la Alba Iulia, la votarea Unirii Transilvaniei cu România, Alexandru Borza fiind delegat al Consiliului din Blaj. A fost unul dintre amicii lui Iuliu Maniu, şeful Partidului Naţional Român din Transilvania şi, apoi, al PNŢ, cel care a condus lupta românilor ardeleni pentru Unirea cu România. 

În perioada interbelică, Alexandru Borza a fost președintele Asociației Generale a Românilor Uniți (AGRU) din Eparhia de Cluj-Gherla, motiv pentru care a fost arestat în anul 1948, după instaurarea regimului comunist în România și desființarea Bisericii Română Unită cu Roma, Greco-Catolică de către autoritățile comuniste. 



Alexandru Borza a transmis şi familiei sale spiritul de corectitudine şi curaj. În anul 1948, în calitate de lider al laicilor greco-catolici, el a primit în păstrare, de la episcopul greco-catolic Iuliu Hossu, un album cu fotografii originale care a supravieţuit de la Marea Unire de la 1918. Este vorba de un album cu coperte  vişinii, creat de fotograful Emanoil (Samoilă) Mârza. Fotografiile prezentate aici, fac parte din unicul album cu fotografii originale, păstrat de la Marea Unire de la 1 Decembrie 1918. După arestarea lui Iuliu Hossu în 1948, albumul a fost păstrat în secret de familia întemeietorului Grădinii Botanice din Cluj - Alexandru Borza, iar după căderea comunismului, acest album a fost readus la dispoziţia publicului de către fiica lui Alexandru Borza, Viorica Lascu, una dintre reprezentantele de seamă ale intelectualităţii clujene care trăieşte în prezent la Cluj, unde se bucură de o mare stimă.



Opera lui Alexandru Borza cuprinde următoarele volume:

  1. O vizită prin grădinile botanice din Apus (1922);

  2. Vegetaţia şi flora Ardealului (1929);

  3. Bibliografia Botanică a României, vol. 1-38 (1914-1948);

  4. Bibliografia phytosociologica: Romaniae (1959);

  5. Studii taxonomice floristice: Protecţia naturii în România (1924, 1926);

  6. Die Vegtation und Flora Rumänies (1931);


  7. Le Protection de la nature en Roumanie (Paris, 1932);

  8. Monumentele Naturii din Adealul Central şi Apusean (1942);


  9. Der Buchenwald in Rumäniens und ihr Schutu (1933);


10. Die Foprschrittr der botanischen Forschung und des Naturschutzen in Rumänien (1941);

11. Conspectus Florae Romaniae Regionumque affinuum (1947);

12. Raionare floristică a teritoriului românesc (1948);

13. Făgetele României şi Fitocenozele din Carpaţii sudici. Flora grădinilor ţărăneşti române,

14. Flora şi vegeaţia Văii Sebeşului (1959);


15. Introducere în studiul covorului vegetal (1965, colab.);

16. Dicţionar etnobotanic (1968 -premiat de academia Română).

Lucrări ştiinţifice :


  1. Cerastium (1913)

  2. Fritillaria tenella (1915)

  3. Saponaria bellidifolia (1916)

  4. „Melampyrum nemorosus” şi formele înrudite (1921)

  5. Lotus thermalis (1924)

  6. Vegetaţia şi flora Ardealului (1929)

  7. Observaţiuni fitosociologice pe Insula Şerpilor (1929)

  8. Studii fitosociologice în Munţii Retezatului (1934)

  9. Monumentele naturii din Ardealul central şi apusean (1942)

10. Vegetaţia Banatului în timpul romanilor (1943)

11. Plantae novae Limprichtinae in Ynnam collectae (1914)

Distincţii  primite :


Om de Ştiinţă Emerit, Membru de Onoare al Academiei Române (1969).



 Premiul „E. Teodorescu” al Academiei Române (1968) 

           

 Academician postmodern (1990)

Despre Alexandru Borza, a scris Ion Resmeriță cartea intitulată : „Alexandru Borza: biolog român, ctitor al Grădinii Botanice din Cluj”, Editura Litera, București, 1976;

Închei această evocare „Multum in prvo” (Mult în puţin(ne cuvinte), cum spunea latinul, 
citându-l pe Liviu Rebreanu :

                                             „ A fost un om? Mai mult decât un om! „
                                                                                    Istina Sima

                                                                  Preşedinte Cercul ASTRA „Grigorie Sima”

                                                                  Despărţământul  „Ovidiu Hulea”  Aiud

